Document ID: 31995L0012

Komisjoni direktiiv 95/12/EÜ,
23. mai 1995,
millega rakendatakse nõukogu direktiivi 92/75/EMÜ kodumajapidamises kasutatavate pesumasinate energiamärgistuse puhul
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. septembri 1992. aasta direktiivi 92/75/EMÜ kodumasinate energia ja muude ressursside tarbimise näitamise kohta märgistuses ja ühtses tootekirjelduses, [1] eriti selle artikleid 9 ja 12,
ning arvestades, et:
direktiivi 92/75/EMÜ kohaselt peab komisjon vastu võtma kodumasinaid, sealhulgas pesumasinaid käsitleva rakendusdirektiivi;
pesumasinate kasutatav elekter moodustab olulise osa ühenduse kogu energiavajadusest; nende masinate energiakulu saab oluliselt vähendada;
pesumasinate paremaks pesemistulemuseks on sageli vaja suuremat vee- ja energiatarbimist; andmed pesumasina pesemistulemuse kohta aitavad hinnata selle seadme energia- ja veetarbimist käsitlevaid andmeid; see aitab tarbijal valida energiat ratsionaalselt kasutava seadme;
ühendus, kinnitades oma huvisid rahvusvahelise standardimissüsteemi vastu, millega on võimalik kehtestada rahvusvahelises kaubanduses toimivate partnerite kasutatavad standardid ja mis vastab ühenduse poliitika nõuetele, ning kutsub Euroopa standardiorganisatsioone jätkama koostööd rahvusvaheliste standardiorganisatsioonidega;
Euroopa Standardikomiteed (CEN) ja Euroopa Elektrotehnika Standardikomiteed (CENELEC) tunnustatakse kui asutusi, kes on pädevad vastu võtma ühtlustatud standardeid kooskõlas komisjoni ja nimetatud kahe asutuse koostöö üldsuunistega, mis kirjutati alla 13. novembril 1984; käesoleva direktiivi tähenduses on "ühtlustatud standard" tehnospetsifikaat (Euroopa standard või ühtlustamisdokument), mille CENELEC onvastu võtnud komisjoni volituse alusel vastavalt nõukogu 28. märtsi 1983. aasta direktiivi 83/189/EMÜ [2] sätetele, millega nähakse ette tehnilistest standarditest ja eeskirjadest teatamise kord, viimati muudetud Euroopa Parlamendi ja nõukogu direktiiviga 94/10/EÜ, [3] ja eespool nimetatud üldsuuniste alusel;
käesolevas direktiivis ettenähtud meetmed on kooskõlas direktiivi 92/75/EMÜ artikli 10 kohaselt asutatud komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
1. Käesolevat direktiivi kohaldatakse elektri jõul töötavate kodumajapidamises kasutatavate pesumasinate suhtes, välja arvatud:
- tsentrifuugita masinad,
- eraldi pesemis- ja tsentrifuugimistrumlitega (nt kaksiktrumlitega) masinad ning
- pesumasina ja kuivati kombinatsioonid.
Käesolev direktiiv ei hõlma seadmeid, mis võivad kasutada ka muid energiaallikaid.
2. Käesoleva direktiiviga ettenähtud teavet mõõdetakse vastavalt ühtlustatud standarditele, mille viitenumbrid on avaldatud Euroopa Ühenduste Teatajas ja mille jaoks liikmesriigid on avaldanud nende siseriiklike standardite viitenumbrid, millega nimetatud ühtlustatud standardid üle võetakse. Kõiki käesoleva direktiivi sätteid, millega nähakse ette müraga seotud andmete esitamine, kohaldatakse ainult siis, kui kõnealuseid andmeid nõutakse vastavalt nõukogu direktiivi 86/594/EMÜ [4] artiklile 3. Seda teavet hinnatakse nimetatud direktiivi kohaselt. Lõikes 2 nimetatud ühtlustatud standardid töötatakse välja komisjoni volitusel vastavalt direktiivile 83/189/EMÜ.
4. Mõistetel "edasimüüja", "tarnija", "teabeleht", "muud olulised ressursid" ja "lisaandmed" on direktiivi 92/75/EMÜ artikli 1 lõikes 4 sätestatud tähendus.
Artikkel 2
1. Direktiivi 92/75/EMÜ artikli 2 lõikes 3 nimetatud tehniline dokumentatsioon sisaldab järgmisi andmeid:
- tarnija nimi ja aadress,
- mudeli üldkirjeldus, mis võimaldab seda üheselt identifitseerida,
- andmed mudeli oluliste omaduste ja eriti selle energiatarbivust oluliselt mõjutavate asjaolude kohta, kaasa arvatud asjakohased joonised,
- testide kirjeldused, mis on läbi viidud vastavalt artikli 1 lõikes 2 nimetatud ühtlustatud standardite katsemeetoditele,
- olemasolu korral kasutusjuhend.
2. Direktiivi 92/75/EMÜ artikli 2 lõikes 1 nimetatud märgistust täpsustatakse käesoleva direktiivi I lisas. Märgistus paigutatakse seadme esi- või ülaosa välispinnale nii, et see oleks selgelt nähtav ega oleks varjatud.
3. Direktiivi 92/75/EMÜ artikli 2 lõikes 1 nimetatud tootekirjelduse sisu ja vormi täpsustatakse käesoleva direktiivi II lisas.
4. Direktiivi 92/75/EMÜ artikliga 5 hõlmatud asjaolude korral ja kui müügi-, rendi- või liisingupakkumine tehakse trükitud teatise, nagu postimüügikataloogi kaudu, peab nimetatud trükitud teatis sisaldama kõiki käesoleva direktiivi III lisas täpsustatud andmeid.
5. Seadme energiatõhususe, pesemistulemuse ja tsentrifuugimistulemuse klassi, nagu märgistusel ja tootekirjelduses on esitatud, täpsustatakse IV lisas.
Artikkel 3
Liikmesriigid võtavad kõik vajalikud meetmed tagamaks, et kõik nende territooriumil asutatud tarnijad ja edasimüüjad täidaksid käesolevast direktiivist tulenevaid kohustusi.
Artikkel 4
1. Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid 1. märtsiks 1996. Liikmesriigid teatavad sellest viivitamata komisjonile. Liikmesriigid kohaldavad neid norme alates 1. aprillist 1996.
Kuni 30. septembrini 1996 lubavad liikmesriigid:
- viia turule, kaubelda nendega ja/või panna välja selliseid tooteid ning
- jaotada artikli 2 lõikes 4 nimetatud trükitud teatisi, mis ei vasta käesolevale direktiivile.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.
Artikkel 5
Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas.
Artikkel 6
Käesolev direktiiv on adresseeritud liikmesriikidele.
Brüssel, 23. mai 1995

Labels: 3
14
1
20